Kan ikke klippe fire på en time

Udviklingen vækker også bekymring ude i salonerne.

Simone Krog Debel er uddannet frisør og arbejder i Salon Side Cut i Aabenraa, og hun synes, at det er en forkert udvikling, at der er blevet flere frisører, som ikke er uddannet.

- Vi bruger fire år på at tage en uddannelse. Kriterierne for at blive uddannet frisør i Danmark er rigtig høje. Så det, at man bare kan gå ind i en salon og begynde at klippe og tage penge for det, er rigtig skræmmende, siger hun.

Hos Salon Side Cut tager man 200 kroner for en herreklip.

- Jeg skal jo også have min løn. Vi skal betale strøm, vand og varme. Vi skal være medlem af en overenskomst. Jeg kan jo ikke stå og klippe til 100 kroner pr. herrekunde. Så kommer jeg til at slide mig selv ihjel, for så skal jeg klippe fire herrekunder på en time. Og en herreklip tager altså 30 minutter, siger hun.

De vælger bare en anden end mig

Frisørelev Anne Snerling mærker helt konkret udviklingen på egen krop.

- Jeg kan mærke, når jeg er på arbejde, at der er mange, som ikke vil klippes hos mig som elev, men som går over til de ufaglærte, siger Anne Snerling.